[{"text_idx": "#000004", "text": "Efallai wir fod hynny\u2019n swnio fel rhywbeth o stori tylwyth teg, ond dyma ddigwyddodd i mi yn ystod cwrs Crefft y Cyfarwydd yn Nhy\u0302 Newydd ym mis Medi. Roedd y cwrs dwys yma\u2019n gyfle i ddysgu sut i addasu a chyflwyno\u2019n chwedlau a\u2019n straeon gwerin."}, {"text_idx": "#000006", "text": "Cyn i\u2019r gweithgareddau ddechrau, cefais fy nhywys o amgylch y ty\u0302 hanesyddol hyfryd yr oedd yn cynnal y cwrs. Mae\u2019n le tawel wedi ei nythu rhwng y mo\u0302r a\u2019r mynydd, a\u0302 gerddi blerdwf. Ces dyrchu mewn i gacen gartref tra\u2019n mwynhau\u2019r golygfeydd o\u2019r mo\u0302r a\u2019r coedwigoedd, cyn cael golwg ar y llyfrgell a\u2019r cilfachau llawn llyfrau. Roedd fy stafell yn fawr hefyd \u2013 hen ddigon o le i fy nychymyg ehangu!"}, {"text_idx": "#000007", "text": "Creodd y ddau diwtor, Phil Okwedy a Daniel Morden, awyrgylch gefnogol, a daethant a straeon yn fyw i ni. Mae Phil yn un o awduron Cynrychioli Cymru Llenyddiaeth Cymru 2021. Cerais ei steil ddeinamig, a rhoddodd gyngor gwych i mi pan oeddwn yn ansicr am ddarllen chwedl yn uchel heb sgript: llunia fwrdd stori o luniau wedi eu selio ar adegau trawiadol. Does dim angen eu hysgrifennu lawr."}, {"text_idx": "#000009", "text": "Rywbeth arall a wnaeth y penwythnos yn un arbennig oedd y pobl eraill oedd yn cymryd rhan, a\u2019r teimlad o gymuned adrodd straeon yn ffurfio. Roeddent yn grw\u0302p difyr, o ddynion camera teledu, i ffermwyr, i therapyddion, llyfrgellwyr, a mwy. Siaradon ni am bopeth \u2013 o chwedlau Prydeinig nad sy\u2019n adnabyddus, i oroesi gorbryder perfformio. Awgrymodd un y syniad o greu fersiwn hyderus ohonoch eich hun neu bersona i gamu iddo, neu het wahanol i\u2019w wisgo. Am grw\u0302p croesawgar."}, {"text_idx": "#000010", "text": "Dydw i ddim am ddatgelu gormod yn fan hyn, rhag ofn fod rywun sy\u2019n darllen hwn yn mynd ar y cwrs yn y dyfodol! Ond rwyf a nodi mod I wedi mwynhau sialens arlunio a ddangosodd sut mae straeon yn newid yn naturiol, ac yn cael eu haddasu wrth gael ei ailadrodd. Enghraifft arall yw pan adroddodd Daniel a Phil stori i ni, a\u2019n gadael i fynd ati mewn parau i gofio prif gynhwysion y stori, a\u2019i ailadrodd yn ein ffordd ein hunain. Dim defnyddio pen na phapur! Aethom hefyd trwy\u2019r bocs offerynnau adrodd stori, o ystum, i fynegiant, i sain, a sawl techneg arall."}, {"text_idx": "#000012", "text": "Mae rysa\u0301it cwrs preswyl yn cynnwys rhoi maeth I\u2019r meddwl a\u2019r stumog. Sut allai beidio so\u0302n am y crymbl a wnaed a\u0302 ffrwythau newydd eu casglu, a roddodd hwb i fy syniadau creadigol. Neu\u2019r lobsgo\u0301ws cynnes. Nefoedd."}, {"text_idx": "#000013", "text": "Un o uchafbwyntiau\u2019r penwythnos i mi oedd y diwrnod olaf, pan gafwyd gyfle i glywed straeon oedd pobl wedi eu hymarfer mewn grwpiau bach. A\u0302\u2019r haul yn tywynnu, anogodd y tiwtoriaid ni i\u2019w gosod mewn lleoliadau tu allan. Dechreuon ni a\u0302\u2019r stori \u2018Clean Water, Dirty Water\u2019 wrth yr afon oedd yn rhuo drwy\u2019r goedwig ger bedd Lloyd George. Stori diffuant am golled ac adnewyddu."}, {"text_idx": "#000014", "text": "Roedd fy ngrw\u0302p yn gefnogol ac yn cynnig nifer o syniadau. Adroddon ni chwedl Ffrengig, \u2018The Enchanted Apple Tree\u2019, am hen ddynes a gafodd ymwelwr annisgwyl. Roedd bendant yn teimlo\u2019n hudol i adrodd hwn o dan hen goeden yng ngerddi Ty\u0302 Newydd. Gallwch ddarllen y stori aethom ati i\u2019w haddasu yn fan hyn."}, {"text_idx": "#000015", "text": "Felly, beth nesaf? Rwyf am fynd yn o\u0302l i gael golwg ar gyfeiriadur y Society of Storytellers am grwpiau cyfarfod yn fy ardal leol. Rwyf hefyd yn bwriadu cadw mewn cyswllt a\u0302\u2019r tiwtoriaid a fy nghyd-chwedleuwyr newydd o\u2019r cwrs wrth i mi barhau ar fy siwrne. Gobeithio byddaf no\u0302l yn Nhy\u0302 Newydd yn 2023..."}, {"text_idx": "#000018", "text": "Telerau ac Amodau Llenyddiaeth Cymru"}]